[...pun,] sampun botên katingal malih. Saking papan ngriku padhanging dilah ing Busaadah sampun katingal kêlip-kêlip. Ing kala punika Tarsan lajêng nyadhiyakakên sanjata tuwin pistulipun. Piyambakipun suka prentah dhatêng Abdul supados umpêtan kalihan kapalipun piyambak tuwin kapalipun Tarsan wontên ing sawingkinging karang curi. Prêlunipun, manawi mêngsah ingkang andhatêngi wau nglêpasakên sanjatanipun, Abdul lan kapal kalih wau sagêda wilujêng dening kaalingan ing karang curi wau. Abdul rewa-rewa kados mituruti punapa ingkang dados prentahipun Tarsan. Nanging sasampuning piyambakipun nancang kapal kalih wau wontên ing nguwit ing salah satunggiling garumbulan sacakêtipun ngriku, piyambakipun lajêng enggal-enggal wangsul malih saha lajêng ungkêb-ungkêb wontên ing sawingkingipun Tarsan, kintên-kintên kalih pêcak têbihipun.